Florin Iordache și Liviu Dragnea „au pe conștiință” 1,5 milioane votanți PSD pierduți, a spus sociologul Alin Teodorescu, în emisiunea În fața ta, de la Digi24. El a prezentat un sondaj IMAS despre câți români ar vota acum PSD, PNL, ALDE și USR.

Alin Teodorescu a prezentat sondajul IMAS despre intenția de vot la Digi24. Astfel, PSD a pierdut 10 procente intenția de vot în doar zece luni.

Intenție de vot în ianuarie 2017:

PSD - 49%

PNL - 20,7%

ALDE - 6,8%

USR - 8,3%

Intenție de vot în septembrie 2017:

PSD - 38,8%

PNL - 30,9%

ALDE - 8,1%

USR - 6,8%

„În general, după ce câștigi alegerile ai un plus de 10-15 la sută. (În mod normal trebuia să fie la) 60 la sută! 55-60, așa trebuia să fie. Noi am prins acea perioadă din ianuarie când domnul Klaus Iohannis a mers la Guvern. Am fost surprins că are puțin. Pe urmă a început să scadă. Are două momente mari când a început să scadă: februarie-martie, când cu ordonanța 13. Domnul Iordache, care a promovat OUG 13, are pe conștiință un milion de votanți pierduți de votanți; și schimbare premierului Grindeanu, care a dus la o pierdere de circa 500.000 de votanți. Deci, domnul Dragnea și domnul Iordache 1,5 milioane de votanți au pe conștiință, anul ăsta. S-ar putea ca anul viitor să aibă mai mulți”, a explicat sociologul Alin Teodorescu.

Pe de altă parte, PNL beneficiază de eroziunea PSD.

„PNL nu a acționat ca un partid de opoziție. Ați auzit de o acțiune a lor mai deosebită? Să se lege cu lanțuri de Palatul Victoria? Să voteze pentru ridicarea imunității? Nefăcând nimic beneficiază de această minima eroziună, e minimă, era un procent pe lună. Beneficiază de eroziune minimă a PSD și crește încet”, a subliniat sociologul.

„Dacă nu fac nimic, nu vor depăși PSD. Se vor plimba pe la 30 la sută, iar la alegeri se vor prăbuși din nou unde au fost”, a adăugat Alin Teodorescu.

În cazul ALDE, sociologul spune că „beneficiază de unii dintre cei care pleacă de la PSD”. „E un fel de refugiu pentru votanții PSD dezamăgiți. Votanții PSD dezamăgiți se duc în proporție de 60% la PNL și 40% la ALDE, în afara de cei care nu mai vin la vot”, a punctat el.

„USR nu face nimic, deci scade”, a spus scurt Alin Teodorescu despre partidul care a intrat ca a treia forță în Parlament.

„UDMR e în bazinul etnic pe care îl cunoaștem, deci 5%. PMP se menține la 2-3% dar îl au pe Băsescu, care e un animal politic rasat, și cu experiență și la alegerile din 2019 mai face o nefăcută și trec de pragul electoral de 5%”, a mai comentat sociologul.

În concluzie, despre PSD și PNL, sociologul a declarat că „așa cum au început acum cu bătălia cu justiția, cu spiritul public din România, cu instituțiile statului, pot fi depășiți de PNL, nu cu mult, dar pot fi depășiți de PNL în doi ani”.

Sondajul IMAS a fost realizat telefonic, în septembrie și are o bază de 1000 de respondenți.

Citiţi şi: Sondajul IMAS care arată că Mihai Tudose este mai popular decât Liviu Dragnea

Urmăriți întreaga emisiune aici.